Budyšin (UM/SN). Štóž bě kónc 1970tych, spočatk 1980tych lět w NDR dźesać lět stary, je pola nich lědma nimo přišoł – Abrax, Brabax a Califax – hromadźe Abrafaksy. Mozaikowe zešiwki wo nimi ležachu drje na pisanskim blidźe nimale kóždeho hólca tuteje staroby. Mjeztym je so 40 lět minyło a tehdyši hólcy su dawno mužojo, kiž su mjeztym 50 lět abo samo hišće starši. A tola zwjeseluja so postawy z rozdźělnej barbu włosow hišće přeco nad swojej wulkej popularitu.
W Budyšinje wobsteji bórze składnosć, stare znajomstwo wožiwić. Za mozaikowy wosebity zešiwk maja Abrax, Brabax a Califax mjenujcy hižo bórze misiju spjelnić. Hólc z mjenom Johann Gottlob Kauly hraje při tym wažnu rólu. Syn chudeje serbskeje swójby z Rachlowa, hudźbnje wulce nadarjeny, dóstanje přez podpěru Budyskeho měšćanskeho hudźbnika Petrija šansu, gymnazij w sprjewinym měsće wopytać. To zmóžnja jemu załožba dawno hižo zemrěteho wobydlerja města Gregoriusa Mättiga, kiž runaše w běhu lětstotkow mnohim dźěćom z chudych poměrow puć k wyšemu kubłanju.
szl_Latn szl_Latn